วันนี้ถ้าเกิดว่าผมมีเงินสักสิบล้านบาทนะครับ ผมก็อยากจะไปท่องเที่ยวในที่ที่ผมจินตนาการเอาไว้ ผมอยากจะไปประเทศญี่ปุ่น ไปทานอาหารญี่ปุ่นนะครับ ไปทานอาหารทะเลสด ๆ อยากจะไปชมธรรมชาติในชนบทของญี่ปุ่นนะครับ อยากจะลองไปเดินในปราสาทหลังใหญ่ ๆ นะครับที่เป็นราชวังเก่าของญี่ปุ่น แล้วก็แช่น้ำพุร้อนในหน้าหนาว ผมเคยเห็นนะครับในทีวีที่เขามีบ่อน้ำร้อน แล้วเราก็แบบเข้าไปแช่ ดูแบบมันสบายมาก เพราะว่าข้างนอกมันหนาวไงแต่ว่าบ่อมันอุ่นสบายนะครับ ผมอยากจะใช้เวลาอยู่ที่นั่นสักสามถึงสี่อาทิตย์นะครับ อยากจะ เอ่อ..ซึมซับบรรยากาศของประเทศญี่ปุ่นให้ได้มากที่สุดนะครับ ก่อนที่ผมจะย้ายไปอีกประเทศหนึ่งนะครับ ประเทศต่อไปที่ผมอยากจะไปก็คือ ประเทศภูฏานนะครับ เหตุผลที่ผมเลือกประเทศนี้ก็เพราะว่า ผมอยากจะใช้ชีวิตแบบเรียบ ๆ บ้างนะครับ ชีวิตที่วัน ๆ ไม่ต้องทำอะไรอะ อยู่กับธรรมชาติอย่างเดียว ไปวัด ไปนั่งสมาธิ ไปไหว้พระนะครับ เดินชมธรรมชาติอยู่ในป่าในเขานะครับ อยู่กับผู้คนชาวบ้านอย่างเงี้ย ทำอาหารแบบชาวบ้าน ไม่ต้องเร่งรีบ ไม่ต้องมีเรื่องให้คิดมากนะครับ มันเป็นความสุขที่เกิดขึ้นทางใจ เป็นความสงบในจิตใจนะครับ ผมอยากจะหยุดพักผ่อนที่นี่นาน ๆ สักเดือนสองเดือน ก่อนที่ผมจะเดินทางต่อนะครับ พอเสร็จจากภูฏานปุ๊บ ผมก็จะนั่งเครื่องบินไปอเมริกาเลยนะครับ ที่ที่ผมอยากจะไปคือ ลาสเวกัส เมืองแห่งคาสิโน เมืองที่ไฟไม่เคยปิดเลยนะครับ ผมจะพักในโรงแรมที่หรู ๆ มีอาหารเช้าอร่อย ๆ มีบรรยากาศแบบ..แบบไนท์ไลฟ์นะครับผม ผมอยากจะลองเข้าไปเล่นในคาสิโนนะครับ คือผมไม่เคยเข้าคาสิโนเลย ก็เลยอยากจะลองบ้างนะ อยากจะไปนั่งเล่นไพ่ ตื่นเต้นดีนะครับ ลุ้นโชคเสี่ยงโชคว่าเราจะได้หรือเปล่า หรือว่าไปนั่งเล่นตู้สล็อต กดให้มันได้แอปเปิลตรงกัน เลขเจ็ดตรงกัน เผื่อจะได้เงินแจ็กพอตขึ้นมาอย่างเงี้ย ผมจะอยู่ที่นั่นทั้งวันเลยนะครับ สั่งเครื่องดื่มกินนอนที่นั่นเลย ผมจะออกจากคาสิโน ก็ต่อเมื่อผมได้เงินมาพอสมควรแล้วนะครับ หรือไม่ก็ตังค์หมดนะครับ นอกเหนือจากคาสิโนแล้วนะครับ ผมก็อยากจะใช้ชีวิตในยามค่ำคืนบ้างนะครับ คือโลดแล่นไปตามสถานบันเทิงต่าง ๆ เข้าผับนี้ไปโผล่ผับนู้น เที่ยวชมชีวิตคนกลางคืนนะครับว่าเขาอยู่กันยังไง ทำไมเขาไม่หลับไม่นอน เขาทำอะไรกันนะครับ ผมอยากจะรู้ว่านครที่ไม่มีวันหลับใหลเนี่ย มันเป็นยังไงนะครับ พอเราอิ่มหนำสำราญกับชีวิตกลางคืน แล้วก็เที่ยวจนสุดเหวี่ยงหมดแล้วนะครับ ผมก็จะบินไปที่อื่นต่อ ที่สุดท้ายก่อนที่ผมอยากจะกลับเมืองไทยนะครับ ผมอยากจะไปแวะที่ประเทศฝรั่งเศสก่อนนะครับ ว่ากันว่าที่นี่เป็นเมืองสวรรค์แห่งแฟชั่น เสื้อผ้า เครื่องแต่งกาย และก็อาหารที่รสชาติสุดยอดที่สุดของโลกนะครับ ผมอยากจะลองไปดูว่าคนที่นั่นเขาบ้าแฟชั่นขนาดไหนนะครับ เขาชอบเสื้อผ้ามาก อยากจะดูว่าแคทวอล์คเวลาเดินแบบเนี่ย มันเป็นยังไงเวลาเข้าไปสัมผัสของจริงนะครับ อยากจะไปดู เอ่อ..ผู้คน วัฒนธรรมการใช้ชีวิตนะครับ แล้วก็อาหาร ผมอยากจะลองชิมอาหารฝรั่งเศสดู ว่ากันว่าอาหารฝรั่งเศสเนี่ย มีวิธีการทำที่ประณีต และก็รสชาตินี้สุดยอดมาก ๆ นะครับ อยากจะลองลิ้มรสดูสักครั้งหนึ่งว่ามันเป็นยังไง อร่อยกว่าอาหารไทยหรือเปล่า ผมจะเช่าโรงแรม เอ่อ..หรู ๆหน่อยนะครับ ใกล้ ๆ กับ เอ่อ..หอไอเฟลนะ ผมอยากจะลองขึ้นไปบนยอดของหอไอเฟลดูนะครับ แล้วก็ชมวิวทิวทัศน์ของเมืองฝรั่งเศสยามค่ำคืน ว่ามันสวยขนาดไหนนะครับ ว่ากันว่าที่ปารีสเนี่ย เป็นที่ที่คนอยากจะไปมากที่สุดของโลก ผมก็อยากรู้ว่าเมืองแห่งความรักเนี่ยมันเป็นยังไง ผู้คนเขามาเที่ยวกันด้วยจุดประสงค์อะไรมากที่สุดนะครับ พอเราได้ซึมซับบรรยากาศของฝรั่งเศส อาหารเราได้ลิ้มรสเรียบร้อยแล้ว เราได้ชมแฟชั่นที่สุดของโลกแล้ว ผมก็พอใจละนะครับ บินกลับเมืองไทยดีกว่า เพราะว่าถึงเวลานั้นผมคงจะคิดถึงบ้านเกิดมากนะครับ อยากจะกลับไปหาครอบครัว กลับไปหาพ่อแม่นะ ไปเล่าเรื่องที่เราได้เดินทางเนี่ย ว่ามันเป็นยังไง เอารูปภาพไปให้พวกเขาดูว่า เราถ่ายที่ไหนมาบ้างนะครับ แล้วก็เก็บเป็นความทรงจำเอาไว้เล่าต่อให้เพื่อนฟังนะครับ